**หลักเกณฑ์และเงื่อนไขการสมัครเข้าร่วม**

**กิจกรรมการรณรงค์ลดสถิติอุบัติเหตุจากการทำงานให้เป็นศูนย์ ปี ๒๕๖๔**

**(Zero Accident Campaign 2021)**

1. **นิยาม**

**“ความปลอดภัย อาชีวอนามัย และสภาพแวดล้อมในการทำงาน”** หมายความว่า การกระทำหรือสภาพการทำงานซึ่งปลอดจากเหตุอันจะทำให้เกิดการประสบอันตรายต่อชีวิต ร่างกาย จิตใจ หรือสุขภาพอนามัยอันเนื่องจากการทำงานหรือเกี่ยวกับการทำงาน

**“นายจ้าง”** หมายความว่า นายจ้างตามกฎหมายว่าด้วยการคุ้มครองแรงงาน และให้หมายความรวมถึง
ผู้ประกอบกิจการซึ่งยอมให้บุคคลหนึ่งบุคคลใดมาทำงานหรือทำผลประโยชน์ให้แก่หรือในสถานประกอบกิจการ ไม่ว่าการทำงานหรือการทำผลประโยชน์นั้นจะเป็นส่วนหนึ่งส่วนใดหรือทั้งหมดในกระบวนการผลิตหรือธุรกิจในความรับผิดชอบของผู้ประกอบกิจการนั้นหรือไม่ก็ตามรวมทั้งรัฐวิสาหกิจหรือหน่วยงานที่มีฐานะเทียบเท่าตามกฎหมายว่าด้วยแรงงานรัฐวิสาหกิจสัมพันธ์

**“ลูกจ้าง”** หมายความว่า ลูกจ้างตามกฎหมายว่าด้วยการคุ้มครองแรงงานและให้หมายความรวมถึง
ผู้ซึ่งได้รับความยินยอมให้ทำงานหรือทำผลประโยชน์ให้แก่หรือในสถานประกอบกิจการของนายจ้างไม่ว่าจะเรียก
ชื่ออย่างไรก็ตาม

**“ผู้บริหาร”** หมายความว่า ลูกจ้างตั้งแต่ระดับผู้จัดการในหน่วยงานขึ้นไป

**“หัวหน้างาน”** หมายความว่า ลูกจ้างซึ่งทำหน้าที่ควบคุมดูแลบังคับบัญชาหรือสั่งให้ลูกจ้างทำงาน
ตามหน้าที่ของหน่วยงาน

**“เจ้าหน้าที่ความปลอดภัยในการทำงาน”** หมายความว่า ลูกจ้างซึ่งนายจ้างแต่งตั้งให้ปฏิบัติหน้าที่
ด้านความปลอดภัย อาชีวอนามัย และสภาพแวดล้อมในการทำงานตามพระราชบัญญัติความปลอดภัย
อาชีวอนามัย และสภาพแวดล้อมในการทำงาน พ.ศ. ๒๕๕๔

**“สถานประกอบกิจการ”** หมายความว่า หน่วยงานแต่ละแห่งของนายจ้าง หรือของรัฐวิสาหกิจที่มีลูกจ้างทำงานอยู่ในหน่วยงานหรือ สาขานั้น ๆ และ**มีฐานะเป็นนิติบุคคลตามกฎหมาย หรือมีการจดทะเบียนนิติบุคคล
หรือจดทะเบียนสาขา** อย่างชัดเจน

**“คณะกรรมการ”** หมายความว่า คณะกรรมการความปลอดภัย อาชีวอนามัย และสภาพแวดล้อม
ในการทำงานในสถานประกอบกิจการ

**“การประสบอันตรายจากการทำงาน”** หมายความว่า ลูกจ้างได้รับบาดเจ็บหรือเจ็บป่วยเนื่องจาก
การทำงาน

 **“การสูญเสียวันทำงาน”** หมายความว่า ลูกจ้างประสบอันตรายจากการทำงานและไม่สามารถ ทำงานได้ตามปกติในวันทำงานหรือในวันทำงานถัดไป

**“กฎหมาย”** หมายความว่า กฎหมายภายใต้พระราชบัญญัติความปลอดภัย อาชีวอนามัย และ
สภาพแวดล้อมในการทำงาน พ.ศ. ๒๕๕๔

1. **เงื่อนไขการสมัครเข้าร่วมกิจกรรม**

สถานประกอบกิจการที่ประสงค์สมัครเข้าร่วมกิจกรรมการรณรงค์ลดสถิติอุบัติเหตุจากการทำงาน
ให้เป็นศูนย์ ประจำปี ๒๕๖๔ เพื่อขอรับการประกาศเกียรติคุณต้องมีคุณสมบัติและปฏิบัติตามเงื่อนไข ดังต่อไปนี้

1. เป็นสถานประกอบกิจการหรือหน่วยงานรัฐวิสาหกิจที่มีฐานะเป็นนิติบุคคลตามกฎหมาย หรือมีการจดทะเบียนนิติบุคคลหรือจดทะเบียนสาขาอย่างชัดเจน
2. สถานประกอบกิจการเปิดดำเนินการแล้วอย่างเป็นทางการและมีการบริหารจัดการด้าน
ความปลอดภัย อาชีวอนามัย และสภาพแวดล้อมในการทำงาน ตามพระราชบัญญัติความปลอดภัย อาชีวอนามัย และสภาพแวดล้อมในการทำงาน พ.ศ. ๒๕๕๔
3. สถานประกอบกิจการที่สมัครเข้าร่วมกิจกรรมเพื่อขอรับการประกาศเกียรติคุณจะต้องไม่มี
การประสบอันตรายจากการทำงานของลูกจ้าง/ลูกจ้างผู้รับเหมา ถึงขั้นหยุดงานหรือสูญเสียวันทำงานในสถานประกอบกิจการแต่ละแห่ง หรือแต่ละสาขาที่ขอรับการประกาศเกียรติคุณ ในช่วงระยะเวลาที่ขอรับการประกาศเกียรติคุณ
4. การนับลูกจ้างให้นับรวมลูกจ้างของสถานประกอบกิจการ/ลูกจ้างของผู้รับเหมา ทั้งหมดที่เข้ามาปฏิบัติงานประจำ ณ สถานประกอบกิจการหรือสาขาที่ขอรับการรับรอง ในช่วงระยะเวลาที่ขอรับการประกาศเกียรติคุณ

**กรณีสำนักงานใหญ่** นำชั่วโมงการทำงานของสำนักงานแต่ละสาขามานับรวมด้วยในปีก่อน
หากประสงค์จะขอรับประกาศเกียรติคุณต่อเนื่องในปีถัดไป จะต้องนับรวมชั่วโมงการทำงานของสำนักงานสาขา ที่เคยนับในปีที่ผ่านมาด้วย มิเช่นนั้น จะต้องเริ่มนับจำนวนปีที่ร่วมกิจกรรมใหม่ ทั้งนี้ ไม่นับรวมลูกจ้างของคู่สัญญาที่มีการจ้างเหมาให้ดำเนินการอย่างใดอย่างหนึ่งดังต่อไปนี้

* 1. การจ้างเหมาบริการเพื่อติดตั้งเครื่องมือ เครื่องจักรเคลื่อนย้าย หรือซ่อมบำรุงเครื่องมือ เครื่องจักร ที่ลักษณะงานเป็นการชั่วคราวและไม่เกี่ยวข้องกับการประกอบกิจการ
	2. การจ้างเหมาเพื่อบำรุงรักษาเป็นครั้งคราว หรือการจ้างเหมาทำความสะอาดเป็นครั้งคราวที่มิใช่งานประจำ หรือการจ้างตกแต่งสวน/ตกแต่งสถานที่เป็นครั้งคราว
	3. การเข้ามาบริการหลังการขายของบริษัทผู้ผลิต หรือบริษัทผู้ขายสินค้าให้
	4. การจ้างเหมาขนส่งสินค้า หรือขนส่งพนักงาน โดยที่บริษัทคู่สัญญามิได้มีลูกจ้างมาประจำ
	ณ สถานประกอบกิจการ
	5. การอนุญาตให้นิติบุคคลหรือบุคคลธรรมดาเข้ามาทำงานเพื่อแบ่งผลประโยชน์ เช่น การเข้ามาขายสินค้าเพื่อแบ่งเปอร์เซ็นต์หรือการเช่าสถานที่เพื่อแสดงสินค้า จำหน่ายสินค้าหรือลักษณะงานอย่างอื่นที่คล้ายคลึงกัน
	6. การจ้างเหมาก่อสร้าง ต่อเติม รื้อถอน เคลื่อนย้าย สิ่งปลูกสร้างต่าง ๆ ที่ไม่เกี่ยวข้องกับ
	การประกอบกิจการหรือกระบวนการผลิตทั้งก่อนและหลังเปิดดำเนินการ
1. สถานประกอบกิจการที่สมัครเข้าร่วมกิจกรรม **ครั้งแรก** จะต้องมีการสะสมชั่วโมงการทำงานของลูกจ้างต่อเนื่องได้ตามเกณฑ์ที่กำหนดโดยสามารถสะสมชั่วโมงการทำงานย้อนหลังได้ไม่จำกัด แต่วันสุดท้ายที่สะสมจะต้องไม่เกินวันที่ ๓๑ ธันวาคม ๒๕๖๓
 ๒.๕.๑ กรณีที่จำนวนชั่วโมงสะสมต่ำกว่า ๑,๐๐๐,๐๐๐ ชม. ระยะเวลาสะสมจะต้องไม่น้อยกว่า ๑๒ เดือน
 ๒.๕.๒ กรณีที่จำนวนชั่วโมงสะสมมากกว่า ๑,๐๐๐,๐๐๐ ชม. ระยะเวลาสะสมต้องมากกว่า ๙ เดือน
2. **การนับชั่วโมงการทำงาน**
	* 1. การนับชั่วโมงการทำงานเพื่อขอรับการประกาศเกียรติคุณแบบต่อเนื่องให้เริ่มนับในวันถัดไป ต่อจากวันสุดท้ายที่ได้รับการประกาศเกียรติคุณแล้วในปีที่ผ่านมา (แม้ว่าวันถัดไปจะเป็นวันหยุดก็ตาม) และระยะเวลาที่สะสมใหม่จะต้องได้ตามเกณฑ์ที่กำหนดของแต่ละระดับ
		2. กรณีลูกจ้างของสถานประกอบกิจการ/ลูกจ้างผู้รับเหมา ประสบอันตรายจากการทำงานจนถึงขั้นสูญเสียวันทำงาน ให้เริ่มนับชั่วโมงการทำงานใหม่ โดยเริ่มสะสมและนับชั่วโมงการทำงานได้ในวันที่ลูกจ้างคนสุดท้ายที่ประสบอันตรายจากการทำงานถึงขั้นหยุดงานกลับมาทำงานปกติ
		3. กรณีลูกจ้างของสถานประกอบกิจการ/ลูกจ้างผู้รับเหมา ประสบอันตรายจากการทำงานจนถึงขั้นเสียชีวิตให้เริ่มนับชั่วโมงการทำงานได้หลังจากที่ลูกจ้างเสียชีวิตมาแล้วไม่น้อยกว่า ๑ ปี
		4. กรณีลูกจ้างทำงานให้กับสถานประกอบกิจการหลายแห่งในช่วงเวลาที่นับชั่วโมงการทำงาน
		เพื่อขอรับการประกาศเกียรติคุณ ห้ามสถานประกอบกิจการเหล่านั้นนับชั่วโมงการทำงานของลูกจ้างคนเดียวกันซ้ำในวันและเวลาเดียวกันหากมีการนับซ้ำสถาบันส่งเสริมความปลอดภัย อาชีวอนามัย และสภาพแวดล้อมในการทำงาน(องค์การมหาชน) ขอสงวนสิทธิ์ในการหักจำนวนชั่วโมงการทำงานของสถานประกอบกิจการทุกแห่ง เป็นจำนวน ๘ ชั่วโมงต่อ ๑ วัน ต่อ ๑ คนที่มีการนับซ้ำโดยไม่แจ้งให้ทราบล่วงหน้า
		5. ตัวอย่างการคำนวณชั่วโมงการทำงาน

สูตรการคำนวณTO =T x D x L

ชั่วโมงการทำงานสะสม = ชั่วโมงการทำงานต่อวันต่อคน x วันทำงาน x จำนวนลูกจ้างทำงานต่อวัน

โดยกำหนดให้ TO หมายถึง ชั่วโมงการทำงานสะสม

T หมายถึง จำนวนชั่วโมงทำงานเฉลี่ยต่อวันต่อคนของแต่ละเดือน

D หมายถึง จำนวนวันทำงานของแต่ละเดือน

L หมายถึง จำนวนลูกจ้างที่ทำงานเฉลี่ยต่อวัน

**ตัวอย่าง:** บริษัท เซฟตี้ จำกัด สาขาตลิ่งชัน เปิดทำการระหว่างวันจันทร์-วันศุกร์ เวลาทำงานปกติ ๐๘.๓๐– ๑๖.๓๐ น. รวม ๗ ชั่วโมงทำงาน และในเดือนมกราคม มีวันทำงาน ๒๒ วัน มีลูกจ้างทำงานปกติวันละ ๕๐๐ คน และมีลูกจ้างทำงานล่วงเวลาหลังเวลาทำงานปกติทุกวัน ๆ ละ ๑๐๐ คน ๆ ละ ๒ ชั่วโมง

 สูตรการคำนวณ TO=T x D x L จะได้ดังนี้

1. ชั่วโมงการทำงานปกติ (๗ x ๒๒ x ๕๐๐) = ๗๗,๐๐๐ ชั่วโมง
2. ชั่วโมงการทำงานล่วงเวลา (๒ x ๒๒ x ๑๐๐) = ๔,๔๐๐ ชั่วโมง
3. รวมชั่วโมงการทำงานสะสมของเดือนมกราคม ๒๕๕๗ (๑+๒) = ๘๑,๔๐๐ ชั่วโมง

**ตัวอย่าง:** การแจงรายละเอียดชั่วโมงการทำงานลงในแบบ Zero ๑

**ชั่วโมงทำงานปกติ**

|  |  |  |  |  |  |
| --- | --- | --- | --- | --- | --- |
| **ที่**(๑) | **วัน/เดือน/ปี**(๒) | **ชั่วโมงการทำงาน****ต่อวัน/ต่อคน** (๓) | **วันทำงาน/เดือน**(๔) | **จำนวนลูกจ้างทำงานต่อวัน** (๕) | **ชั่วโมงการทำงาน**(๖) |
| **๑** | ๑ – ๓๑/๑/๒๕๖๓ | ๗ | ๒๒ | ๕๐๐ | ๗๗,๐๐๐ |
| **๒** | ๑ – ๒๘/๒/๒๕๖๓ |  |  |  |  |
| **๓** | ๑ – ๓๑/๓/๒๕๖๓ |  |  |  |  |
| **รวม** | **๗๗,๐๐๐** |

**ชั่วโมงทำงานล่วงเวลา**

|  |  |  |  |  |  |
| --- | --- | --- | --- | --- | --- |
| **ที่**(๑) | **วัน/เดือน/ปี**(๒) | **ชั่วโมงการทำงาน****ต่อวัน** (๓) | **วันทำงาน**(๔) | **จำนวนลูกจ้างทำงานต่อวัน** (๕) | **ชั่วโมงการทำงาน**(๖) |
| **๑** | ๑ – ๓๑/๑/๒๕๖๒ | ๒ | ๒๒ | ๑๐๐ | ๔,๔๐๐ |
| **๒** | ๑ – ๒๘/๒/๒๕๖๒ |  |  |  |  |
| **๓** | ๑ – ๓๑/๓/๒๕๖๒ |  |  |  |  |
| **รวม** | **๔,๔๐๐** |

๓.๖ สถานประกอบกิจการที่มีการเปลี่ยนนิติบุคคล การถ่ายโอนกิจการ หรือการควบกิจการ จะไม่สามารถนำชั่วโมงการทำงานของนิติบุคคลเดิมมานับรวมเพื่อขอรับการรับรองแบบต่อเนื่องได้ โดยให้เริ่มนับและสะสมชั่วโมงการทำงานใหม่ตั้งแต่มีการเปลี่ยนนิติบุคคล การถ่ายโอนกิจการ หรือการควบกิจการ และสะสมชั่วโมงการทำงานใหม่ให้ได้ตามระยะเวลาและหลักเกณฑ์ที่กำหนดในแต่ละระดับนั้นๆ

กรณีเปลี่ยนชื่อนิติบุคคลโดยไม่มีการเลิกนิติบุคคลตามกฎหมาย และไม่มีการเปลี่ยนวัตถุประสงค์ของนิติบุคคล สถานประกอบกิจการนั้นสามารถนำชั่วโมงการทำงานของนิติบุคคลในช่วงเวลาที่ใช้ชื่อเดิมมานับรวม เพื่อขอรับการรับรองแบบต่อเนื่องได้

1. **การประกาศเกียรติคุณ**

สถานประกอบกิจการที่ปฏิบัติตามหลักเกณฑ์ได้อย่างครบถ้วนและสามารถสะสมชั่วโมงการทำงานต่อเนื่องได้ตามที่กำหนดจะได้รับการประกาศเกียรติคุณตามระดับของการสะสมชั่วโมงการทำงาน หรือการประกาศเกียรติคุณตามการเลื่อนระดับ ดังนี้

**๔.๑ การประกาศเกียรติคุณโดยวิธีการสะสมชั่วโมงการทำงาน** โดยแบ่งเป็น ๕ ระดับ ดังนี้

1. **ใบประกาศเกียรติคุณระดับต้น** หมายถึง สถานประกอบกิจการที่ขอรับรองประกาศเกียรติคุณที่มีชั่วโมงการทำงานสะสม**น้อยกว่า ๑,๐๐๐,๐๐๐ ชั่วโมง** และมีระยะเวลาสะสมชั่วโมงการทำงานต่อเนื่อง **ไม่น้อยกว่า ๑๒ เดือน**
2. **โล่ประกาศเกียรติคุณระดับทองแดง** หมายถึง สถานประกอบกิจการที่ขอรับรองประกาศเกียรติคุณที่มีชั่วโมงการทำงานสะสมระหว่าง **๑,๐๐๐,๐๐๐ - ๒,๙๙๙,๙๙๙ ชั่วโมง** และมีระยะเวลาสะสมชั่วโมงการทำงานต่อเนื่อง**ไม่น้อยกว่า ๙ เดือน**
3. **โล่ประกาศเกียรติคุณระดับเงิน** หมายถึง สถานประกอบกิจการที่ขอรับรองประกาศเกียรติคุณ
ที่มีชั่วโมงการทำงานสะสมระหว่าง **๓,๐๐๐,๐๐๐ - ๙,๙๙๙,๙๙๙ ชั่วโมง** และมีระยะเวลาสะสมชั่วโมงการทำงานต่อเนื่อง**ไม่น้อยกว่า ๙ เดือน**
4. **โล่ประกาศเกียรติคุณระดับทอง** หมายถึง สถานประกอบกิจการที่ขอรับรองประกาศเกียรติคุณที่มีชั่วโมงการทำงานสะสมตั้งแต่ **๑๐,๐๐๐,๐๐๐ ชั่วโมงขึ้นไป** และมีระยะเวลาสะสมชั่วโมงการทำงานต่อเนื่อง**ไม่น้อยกว่า ๙ เดือน**
5. **โล่ประกาศเกียรติคุณระดับแพลทินัม** หมายถึง สถานประกอบกิจการที่ขอรับรองประกาศเกียรติคุณที่ได้รับการประกาศเกียรติคุณใน**ระดับทองติดต่อกัน ๕ ปี**

**๔.๒ การประกาศเกียรติคุณโดยวิธีการเลื่อนระดับ**

* + 1. การเลื่อนระดับโดยสถานประกอบกิจการได้รับการประกาศเกียรติคุณต่อเนื่องตามเกณฑ์
		ที่กำหนด หมายถึง สถานประกอบกิจการได้รับการประกาศเกียรติคุณในระดับเดียวกันตามข้อ ๔.๑ (๑)– ๔.๑ (๔) ติดต่อกัน๕ ปี และในปีที่ ๕ จะได้รับการเลื่อนระดับให้สูงขึ้น ๑ ระดับ (การเลื่อนระดับประเภทนี้จะไม่ดูจำนวนชั่วโมงการทำงานสะสม แต่จะดูความต่อเนื่องของการได้รับการรับรอง)
		2. การขอเลื่อนระดับตามข้อ ๔.๒ (๑) นายจ้างจะต้องแนบสำเนาประกาศเกียรติคุณในช่วงระยะเวลา ๔ ปีต่อเนื่องย้อนหลังดังกล่าวมาด้วย
		3. สถานประกอบกิจการที่ไม่ได้เข้าร่วมกิจกรรมดังกล่าวในปี ๒๕๖3 โดยมีเหตุจำเป็นอันสมควรหรือเหตุสุดวิสัยและไม่ผิดหลักเกณฑ์ของกิจกรรม หากสถานประกอบกิจการดังกล่าวประสงค์เข้าร่วมกิจกรรมในปี ๒๕๖4 สามารถนับจำนวนชั่วโมงการทำงานต่อเนื่อง แต่ให้เริ่มต้นนับจำนวนปีที่ร่วมกิจกรรมใหม่
		4. การเลื่อนระดับมีผลตั้งแต่ปี พ.ศ. ๒๕๕๒ และจะยังคงระดับที่สูงขึ้นนี้ต่อไปก็ต่อเมื่อ
		สถานประกอบกิจการดำเนินกิจกรรมนี้อย่างต่อเนื่องและการสะสมชั่วโมงการทำงานที่ช่วงเวลาต่อเนื่องเช่นเดียวกัน
		5. หากสถานประกอบกิจการไม่ได้เข้าร่วมกิจกรรมดังกล่าวต่อเนื่อง จะไม่สามารถนำชั่วโมงการทำงานที่สะสมมานับได้ โดยให้เริ่มสะสมชั่วโมงการทำงานใหม่และร่วมกิจกรรมใหม่

**๔.๓ การนับชั่วโมงการทำงานสะสมทั้งสองวิธีจะต้องไม่เกินวันที่ ๓๑ ธันวาคม ๒๕๖๓**

1. **การขอรับใบสมัคร**

สถานประกอบกิจการที่ประสงค์จะสมัครเข้าร่วมกิจกรรมการรณรงค์ลดสถิติอุบัติเหตุจากการทำงาน
ให้เป็นศูนย์ ประจำปี ๒๕๖๔ ต้องสมัครผ่านระบบรับสมัครออนไลน์บนเว็บไซต์ของสถาบันส่งเสริม
ความปลอดภัย อาชีวอนามัย และสภาพแวดล้อมในการทำงาน (องค์การมหาชน) เท่านั้น โดยสามารถดาวน์โหลด หลักเกณฑ์และชุดเอกสารประกอบการสมัครเข้าร่วมกิจกรรมการรณรงค์ลดสถิติอุบัติเหตุจากการทำงานให้เป็นศูนย์ ประจำปี ๒๕๖4 ได้ที่เว็บไซต์ของสถาบันส่งเสริมความปลอดภัย อาชีวอนามัย และสภาพแวดล้อมในการทำงาน (องค์การมหาชน) [**www.tosh.or.th**](http://www.tosh.or.th)โดยมีรายละเอียด ดังนี้

**๕.๑ สถานประกอบกิจการที่ประสงค์จะสมัครเข้าร่วมกิจกรรมการรณรงค์ลดสถิติอุบัติเหตุ จากการทำงานให้เป็นศูนย์ ประจำปี ๒๕๖๔ จะต้องใช้ชุดเอกสารประกอบการสมัครของปี ๒๕๖๔ ตามรูปแบบและวิธีการที่กำหนดไว้เท่านั้น**

**(๑) กรณีสำนักงานใหญ่ประสงค์จะเข้าร่วมกิจกรรม**เพื่อขอรับการประกาศเกียรติคุณ ในนามของสำนักงานใหญ่ และนำชั่วโมงการทำงานของสำนักงานแต่ละสาขามานับรวมด้วย ให้สำนักงานใหญ่ **แจ้งให้สำนักงานสาขาดำเนินการจัดทำเอกสารใบสมัครทั้งหมดตามหลักเกณฑ์ที่กำหนด และสำนักงานใหญ่รวบรวมส่งในระบบครั้งเดียว**

**(๒) กรณีสำนักงานสาขา ประสงค์ที่จะแยกสมัครเข้าร่วมกิจกรรม**เพื่อขอรับการประกาศเกียรติคุณเฉพาะสาขานั้นๆ จะต้องให้สำนักงานสาขา**สมัครและส่งเอกสารประกอบการสมัครในระบบด้วยตนเอง**

**(๓) กรณีผู้รับเหมาช่วงประสงค์จะเข้าร่วมกิจกรรม**เพื่อขอรับการประกาศเกียรติคุณ ผู้ว่าจ้าง (สถานประกอบกิจการที่ลูกจ้างของผู้รับเหมาทำงานให้ตามสัญญารับเหมา) **ไม่สามารถนำชั่วโมง
การทำงานของผู้รับเหมาดังกล่าวมานับรวมด้วย**

**หากสถานประกอบกิจการได้สมัครเข้าร่วมกิจกรรมตามกรณี (๑) (๒) หรือ (๓) แล้ว
ในปีที่ผ่านมา หากประสงค์จะให้นับจำนวนปีที่ร่วมกิจกรรมใหม่ จะไม่สามารถขอเปลี่ยนแปลงวิธีการนับจำนวนชั่วโมงการทำงานซึ่งแตกต่างจากปีที่ผ่านมาได้**

**๕.๒ สถานประกอบกิจการจะต้องกรอกข้อมูลให้ครบถ้วน ชัดเจน รวมทั้งการตรวจสอบความถูกต้องและรับรองเอกสารด้วยตัวท่านเอง**

**๕.๓ สามารถตรวจสอบรายชื่อสถานประกอบกิจการที่ได้รับประกาศเกียรติคุณทางเว็บไซต์ของ** สถาบันส่งเสริมความปลอดภัย อาชีวอนามัย และสภาพแวดล้อมในการทำงาน(องค์การมหาชน) **www.tosh.or.th** ภายในเดือนมิถุนายน ๒๕๖๔

**๕.๔ สถานประกอบกิจการที่ปฏิบัติตามหลักเกณฑ์ไม่ครบถ้วนตามข้อ ๕.๑ และ ๕. ๒** สถาบันส่งเสริมความปลอดภัย อาชีวอนามัย และสภาพแวดล้อมในการทำงาน(องค์การมหาชน) **ขอตัดสิทธิ์การสมัครเข้าร่วมกิจกรรมการรณรงค์ลดสถิติอุบัติเหตุจากการทำงานให้เป็นศูนย์ ประจำปี ๒๕๖4 โดยไม่แจ้งให้ทราบล่วงหน้า**

1. **เอกสารประกอบการสมัครและยื่นในระบบ**

สถานประกอบกิจการที่ประสงค์สมัครเข้าร่วมกิจกรรมการรณรงค์ลดสถิติอุบัติเหตุจากการทำงาน
ให้เป็นศูนย์ ประจำปี ๒๕๖๔ ต้องยื่นเอกสารดังนี้

๖.๑ แบบฟอร์มการสมัครที่ต้องดาวน์โหลด

๖.๑.๑ ไฟล์ตารางบันทึกชั่วโมงการทำงาน ประจำปี ๒๕๖๔ (กรณีสถานประกอบกิจการที่มีผู้รับเหมา จะต้องจัดทำตารางบันทึกชั่วโมงการทำงานแยกออกเป็นรายๆ) (แบบ Zero ๑)

 หมายเหตุ สถานประกอบกิจการสามารถส่งไฟล์ตารางบันทึกชั่วโมงการทำงานของสถานประกอบกิจการแทนได้ หากมีวิธีการคำนวณทีดี ละเอียด ถูกต้องและเหมาะสมกว่า

๖.๑.๒ หนังสือรับรองจากนายจ้างและคณะกรรมการความปลอดภัย อาชีวอนามัย และสภาพแวดล้อมในการทำงาน ประจำปี ๒๕๖3 ที่รับรองว่าสถานประกอบกิจการมีหลักบรรษัทภิบาลและรับรองไม่เคยเกิดอุบัติภัยร้ายแรง หรือลูกจ้างประสบอันตรายจากการทำงาน ที่ต้องแจ้งต่อพนักงานตรวจความปลอดภัย ตามมาตรา ๓๔ แห่งพระราชบัญญัติความปลอดภัย อาชีวอนามัย และสภาพแวดล้อมในการทำงาน พ.ศ. ๒๕๕๔ ในช่วงระยะเวลาดังกล่าว (แบบ Zero ๒)

๖.๑.๓ หนังสือรับรองจากนายจ้าง ที่รับรองว่าลูกจ้างที่ประสบอันตรายจากการทำงานปฏิบัติงาน ณ สาขาอื่น กรณีที่สถานประกอบกิจการมีการแจ้งการประสบอันตรายจากการทำงานของลูกจ้างในภาพรวมหรือในรหัสกิจการเดียวกันทั้งองค์กร พร้อมแนบทะเบียนลูกจ้างมาประกอบด้วย (แบบ Zero ๓)

๖.๑.๔ แบบข้อมูลชื่อสถานประกอบกิจการสำหรับจัดทำโล่และใบประกาศเกียรติคุณ พิมพ์จากในระบบหน้าข้อมูลเบื้องต้น แถบที่ ๖ และลงลายมือชื่อรับรอง

๖.๒ เอกสารที่สถานประกอบกิจการต้องจัดหาเพื่อยื่นประกอบการสมัคร

๖.๒.๑ หนังสือรับรองจากสำนักงานประกันสังคม คือ รายงานข้อมูลการประสบอันตรายและเงินทดแทน รายกิจการ ที่รับรองว่าสถานประกอบกิจการไม่มีการประสบอันตรายจากการทำงานของลูกจ้างถึงขั้นหยุดงานในช่วงระยะเวลาที่ขอรับการประกาศเกียรติคุณ

กรณีสถานประกอบกิจการมีผู้รับเหมา จะต้องมีหนังสือรับรองจากสำนักงานประกันสังคมที่รับรองว่าลูกจ้างของผู้รับเหมา แต่ละรายว่าไม่มีการประสบอันตรายจากการทำงานถึงขั้นหยุดงานในช่วงระยะเวลาดังกล่าวด้วย

๖.๒.๒ สำเนาหนังสือรับรองการจดทะเบียนนิติบุคคล หรือสำเนาหนังสือรับรองการจดทะเบียนสาขา กรณีสถานประกอบกิจการมีการเปลี่ยนชื่อสถานประกอบกิจการในช่วงที่ขอรับรองประกาศเกียรติคุณจะต้องแนบสำเนาหนังสือรับรองการจดทะเบียนนิติบุคคล ฉบับเดิมและสำเนาหนังสือรับรองการจดทะเบียนนิติบุคคลฉบับใหม่มาเพื่อประกอบในการพิจารณาด้วย

**หมายเหตุ:** กรณีที่สถานประกอบกิจการมีการเปลี่ยนแปลงนิติบุคคล หากประสงค์จะเข้าร่วมกิจกรรม
การรณรงค์ลดสถิติอุบัติเหตุจากการทำงานให้เป็นศูนย์ จะสามารถเริ่มนับและสะสมชั่วโมงการทำงานได้ตั้งแต่วันที่สถานประกอบกิจการเปลี่ยนนิติบุคคล และสะสมชั่วโมงการทำงานใหม่ตามหลักเกณฑ์ที่กำหนด

๖.๒.๓ กรณีสถานประกอบกิจการ หรือผู้รับเหมา มีการแจ้งการประสบอันตรายของลูกจ้างต่อกองทุนเงินทดแทน สำนักงานประกันสังคมในช่วงระยะเวลาที่ขอรับการประกาศเกียรติคุณ แต่ไม่ถึงขั้นหยุดงานหรือสูญเสียวันทำงาน จะต้องแนบเอกสารเพิ่มเติม ดังนี้

1. สำเนาแบบแจ้งการประสบอันตราย เจ็บป่วย หรือสูญหาย และคำร้องขอรับเงินทดแทน ตามพระราชบัญญัติเงินทดแทน (กท.๑๖) สำนักงานประกันสังคม ของลูกจ้าง
2. แบบรายงานข้อมูลการประสบอันตรายและเงินทดแทน รายกิจการ ของกองทุนเงินทดแทนสำนักงานประกันสังคม
3. บัตรลงเวลา หรือตารางการลงเวลาทำงานของลูกจ้างในช่วงที่ลูกจ้างเกิดอุบัติเหตุ
4. เอกสารอื่นที่แสดงว่าลูกจ้างไม่มีการหยุดงาน

กรณีเป็นหน่วยงานรัฐวิสาหกิจที่ไม่ได้เข้าประกันสังคม ให้หน่วยงานทำหนังสือรับรองตนเอง และลงนามโดยผู้บริหารสูงสุดของแต่ละแห่ง สำหรับลูกจ้าง ที่ไม่ใช่พนักงาน รัฐวิสาหกิจและปฏิบัติงานในหน่วยงานรัฐวิสาหกิจนั้นๆ จะต้องมีหนังสือรับรองจากสำนักงานประกันสังคมทุกราย หรือทุกนิติบุคคล

๖.๒.๔ สำเนาคำสั่งแต่งตั้งคณะกรรมการความปลอดภัย อาชีวอนามัย และสภาพแวดล้อมในการทำงานในสถานประกอบกิจการ

๖.๒.๕ สำเนานโยบายด้านความปลอดภัย อาชีวอนามัย และสภาพแวดล้อมในการทำงานของสถานประกอบกิจการ ที่ให้ความสำคัญกับการลดอุบัติเหตุจากการทำงานให้เป็นศูนย์

๖.๒.๖ สำเนาแผน/ผลการประเมินอันตรายหรือการประเมินความเสี่ยงปี ๒๕๖3

๖.๒.7 สำเนารายงานแผนหรือผลการอบรมให้ความรู้ด้านความปลอดภัย อาชีวอนามัย และสภาพแวดล้อมในการทำงาน แก่ลูกจ้างทุกระดับปี ๒๕๖๓

๖.๒.8 สำเนาแผนการดำเนินการกิจกรรมด้านความปลอดภัย ปี ๒๕๖๓ และผลการดำเนินงานตามแผน

๖.๒.9 สำเนาหนังสือรับรองจากผู้ว่าจ้าง (สถานประกอบกิจการที่ลูกจ้างทำงาน) หรือสำเนา
สัญญาจ้างกับบริษัทผู้ว่าจ้างให้มาดำเนินการ ในสถานประกอบกิจการ เฉพาะกรณีผู้รับเหมาสมัครเข้าร่วม กิจกรรมเอง โดยจะเป็นการรับรองเฉพาะสาขาที่ลูกจ้างนั้นทำงาน ดังนั้นการกรอกข้อมูลสถานประกอบกิจการต้องระบุสถานที่ที่ลูกจ้างทำงานให้ชัดเจน

**๗. ให้สถานประกอบกิจการที่สมัครเข้าร่วมกิจกรรม จัดส่งเอกสารฉบับจริง มายัง สถาบันส่งเสริมความปลอดภัย อาชีวอนามัย และสภาพแวดล้อมในการทำงาน (องค์การมหาชน) ตั้งแต่วันที่ ๑ มกราคม ๒๕๖๔ ถึง ๒๕ เมษายน ๒๕๖๔ ทางไปรษณีย์ลงทะเบียน หรือ EMS โดยนับวันจากวันที่ส่ง ดังนี้**

๗.๑ เอกสาร ๖.๑.๑ (zero1)

๗.๒ เอกสาร ๖.๑.๒ (zero 2)

๗.๓ เอกสาร ๖.๑.๓ (zero 3)

๗.๔ เอกสาร ๖.๑.๔ (ข้อมูลชื่อสถานประกอบกิจการสำหรับจัดทำโล่และใบประกาศเกียรติคุณ) (ฉบับจริงเซ็นต์รับรอง)

๗.๕ เอกสาร ๖.๒.๑ (หนังสือรับรองจากประกันสังคม) (ฉบับจริง)

๗.๖ เอกสาร ๖.๒.๓ (กท.๑๖/บัตรลงเวลา) (สำเนาเซ็นต์รับรอง)

**หมายเหตุ:** (๑) ผู้ที่มีอำนาจในการลงนามกำกับเอกสารตัวจริงและสำเนา จะต้องเป็นผู้ที่มีอำนาจในการลงนาม รับรองหนังสือของบริษัทหรือกรรมการผู้จัดการ

 (๒) เอกสาร ๖.๒.๓ ให้ส่งเอกสารเข้าระบบออนไลน์และส่งเอกสารสำเนาฉบับจริง เฉพาะสถานประกอบ กิจการที่มีการประสบอันตรายแต่ไม่เกี่ยวข้องกับสถานประกอบกิจการนั้นหรือไม่ถึงขั้นหยุดงานหรือสูญเสียวันทำงาน แล้วแต่กรณี

**๘. ข้อตกลงเพิ่มเติมอื่นๆ**

๘.๑ ในกรณีที่สถานประกอบกิจการผ่านเกณฑ์การพิจารณาให้ได้รับการประกาศเกียรติคุณระดับต่างๆ และมีการร้องเรียนหรือมีอุบัติเหตุจากการทำงานที่ร้ายแรงเป็นเหตุให้ลูกจ้างได้รับบาดเจ็บ สูญเสียอวัยวะหรือสูญเสียชีวิตก่อนที่จะมีการจัดพิธีมอบโล่ประกาศเกียรติคุณ สถาบันส่งเสริมความปลอดภัย อาชีว อนามัย และสภาพแวดล้อมในการทำงาน (องค์การมหาชน) ขอตัดสิทธ์ในการขึ้นรับโล่และประกาศเกียรติคุณ

๘.๒ หากตรวจสอบภายหลังพบว่าสถานประกอบกิจการที่ได้รับการประกาศเกียรติคุณมีการแจ้งข้อมูลอันเป็นเท็จ หรือตรวจสอบพบว่ามีการประสบอันตรายจากการทำงานของลูกจ้าง/ลูกจ้างผู้รับเหมา ถึงขั้นสูญเสียวันทำงานหรือหยุดงานในช่วงระยะเวลาที่เข้าร่วมโครงการ สถาบันส่งเสริมความปลอดภัย อาชีวอนามัย และสภาพแวดล้อมในการทำงาน (องค์การมหาชน) จะประกาศชื่อสถานประกอบกิจการดังกล่าวเพื่อเพิกถอนการรับรองการประกาศเกียรติคุณผ่านทางเว็บไซต์ [www.tosh.or.th](http://www.tosh.or.th)พร้อมยึดโล่ประกาศเกียรติคุณคืน

๘.๓ หากผู้ใดไม่เห็นด้วยกับผลการพิจารณาให้ทำหนังสือคัดค้านยื่นต่อสถาบันส่งเสริมความปลอดภัย อาชีวอนามัย และสภาพแวดล้อมในการทำงาน (องค์การมหาชน) ภายใน ๓๐ วัน นับแต่วันที่สถาบันส่งเสริมความปลอดภัย อาชีวอนามัย และสภาพแวดล้อมในการทำงาน (องค์การมหาชน) ได้แจ้งผลการประกาศเกียรติคุณตามกิจกรรมดังกล่าวอย่างเป็นทางการ

๘.๔ เอกสารที่สมัครเข้าร่วมกิจกรรมการรณรงค์ลดสถิติอุบัติเหตุจากการทำงานให้เป็นศูนย์ ถือเป็นกรรมสิทธิ์ของสถาบันส่งเสริมความปลอดภัย อาชีวอนามัย และสภาพแวดล้อมในการทำงาน (องค์การมหาชน)

**เปิดระบบให้ทุกสถานประกอบกิจการยื่นเอกสารในระบบ วันที่ ๑ มกราคม  ๒๕๖๔**

**หมดเขต (ปิดการยื่นเอกสารในระบบ) วันที่ ๓๑ มีนาคม ๒๕๖๔**

**หมายเหตุ ภายในปี ๒๕๖๕ ทางโครงการมีการปรับเปลี่ยนการมอบโล่และใบประกาศดังนี้**

**ระดับต้น** : ปีที่ 1-4 จะได้รับใบประกาศเกียรติคุณเพียงอย่างเดียว

**ระดับทองแดง เงิน** : ปีที่ 1 จะได้รับโล่ประกาศเกียรติคุณ และใบประกาศ

 ปีที่ 2-4 จะได้รับใบประกาศเกียรติคุณเพียงอย่างเดียว

**ระดับทอง :** ปีที่ 1 จะได้รับโล่ประกาศเกียรติคุณ และใบประกาศ

 ปีที่ 2-4 จะได้รับใบประกาศเกียรติคุณเพียงอย่างเดียว

**ระดับแพลทินั่ม** : ตั้งแต่ปีที่ 1 ขึ้นไป จะได้รับโล่ประกาศเกียรติคุณ และใบประกาศ